b"\n_START_ARTICLE_\nPanabasas\n_START_PARAGRAPH_\nPanabasas (angl. panabas)\xc2\xa0\xe2\x80\x93 piet\xc5\xb3 Filipin\xc5\xb3 sal\xc5\xb3 \xc5\xa1altasis ginklas, su dao tipo gele\xc5\xbete ir kotu, kurio ilgis ma\xc5\xbedaug lygus gele\xc5\xbet\xc4\x97s ilgiui ar ilgesnis u\xc5\xbe j\xc4\x85. Panabasai b\xc5\xabna nuo 60 iki 130\xc2\xa0cm ilgio. Kaunantis laikomi viena ar dviem rankomis. Anks\xc4\x8diau panabasai buvo naudojami tiek kaip kautyni\xc5\xb3 ginklai, tiek kaip budelio \xc4\xafrankis bei kaip galios \xc5\xbeenklas. Retkar\xc4\x8diais naudodavo ir kaip \xc5\xbeem\xc4\x97s \xc5\xabkio ar m\xc4\x97sininko \xc4\xafrank\xc4\xaf._NEWLINE_Panabasus kartais laiko kalavij\xc5\xb3 r\xc5\xab\xc5\xa1imi._NEWLINE__NEWLINE_Ginklo pavadinimas panabas atsirado i\xc5\xa1 \xc5\xbeod\xc5\xbeio pang-tabas, kur pang 'naudoti kam (prie\xc5\xa1d\xc4\x97lis) + tabas 'nukirsti'.\n_START_SECTION_\nSandara\n_START_PARAGRAPH_\nPanabasai yra lengviausiai atpa\xc5\xbe\xc4\xafstami gele\xc5\xbetiniai Filipin\xc5\xb3 ginklai. Filipin\xc5\xb3 kalavijai trumpesni u\xc5\xbe panabasus, i\xc5\xa1skyrus kai kuriuos kampilanus, kurie gali b\xc5\xabti ir ilgesni.\n_START_SECTION_\nGele\xc5\xbet\xc4\x97\n_START_PARAGRAPH_\nPanabas\xc5\xb3 gele\xc5\xbet\xc4\x97s b\xc5\xabna viena\xc5\xa1men\xc4\x97s, siauresn\xc4\x97s ties kotu, einant link smaigalio plat\xc4\x97ja (tuo primena kini\xc5\xa1kus dao). Gele\xc5\xbet\xc4\x97 da\xc5\xbenai pagaminta i\xc5\xa1 sluoksniuoto metalo._NEWLINE_Panabas naudojamas kaip kertamasis, o ne duriamasis ginklas, tod\xc4\x97l gele\xc5\xbet\xc4\x97s smaigalys n\xc4\x97ra esminis. Kai kurie panabasai neturi a\xc5\xa1traus smaigalio, o kai kurie\xc2\xa0\xe2\x80\x93 labai smail\xc5\xb3, kaip kad Filipin\xc5\xb3 kalavijo dahong palajaus. Retkar\xc4\x8diais pasitaiko panabas\xc5\xb3, kuri\xc5\xb3 gele\xc5\xbet\xc4\x97 yra i\xc5\xa1lenkta kaip l\xc4\x97k\xc5\xa1ta S raid\xc4\x97, j\xc5\xb3 gele\xc5\xbet\xc4\x97s nugar\xc4\x97l\xc4\x97 vietomis gali tur\xc4\x97ti a\xc5\xa1menis, o smaigalys b\xc5\xabna dvia\xc5\xa1menis._NEWLINE_Gele\xc5\xbet\xc4\x97s ties kot\xc5\xb3 yra storesn\xc4\x97, paprastai apie 2\xc2\xa0cm storio. Tai apsaugo gele\xc5\xbet\xc4\x99 nuo l\xc5\xab\xc5\xbeimo sm\xc5\xabgiuojant panabasu.\n_START_SECTION_\nKotas\n_START_PARAGRAPH_\nPanabas\xc5\xb3 kotus paprastai gamina i\xc5\xa1 lapuo\xc4\x8di\xc5\xb3 medienos, pvz., indinio koralmed\xc5\xbeio (Pterocarpus indicus) ir da\xc5\xbenai apipindavo rotang\xc5\xb3 pluo\xc5\xa1tu. Kai kuri\xc5\xb3 panabas\xc5\xb3 kotai b\xc5\xabdavo apvejami ne rotangais, o metalo juostomis. Kotai b\xc5\xabna ma\xc5\xbedaug tokio pat ilgio kaip gele\xc5\xbet\xc4\x97s ar ilgesni u\xc5\xbe jas.\n_START_SECTION_\nMak\xc5\xa1tis\n_START_PARAGRAPH_\nPanabas\xc5\xb3 mak\xc5\xa1tis darydavo i\xc5\xa1 medienos. Dabar jos itin retos. Manoma, kad prasidedant kirstyn\xc4\x97ms jas nusviesdavo \xc4\xaf \xc5\xa1on\xc4\x85 ir jos pasimesdavo. Panabas\xc5\xb3 mak\xc5\xa1tys sudarytos i\xc5\xa1 dviej\xc5\xb3 medini\xc5\xb3 pusi\xc5\xb3, kurios atsivo\xc5\xbeia, kad b\xc5\xabt\xc5\xb3 galima i\xc5\xa1imti panabas\xc4\x85. T.y., panabaso neina i\xc5\xa1 mak\xc5\xa1ties papras\xc4\x8diausiai i\xc5\xa1traukti. Yra duomen\xc5\xb3, kad \xc5\xa1iuos ginklus neretai \xc4\xaf kautynes ne\xc5\xa1davosi suvyniotus audeklu ir permestus u\xc5\xbe nugaros."